[{"text_idx": "#000003", "text": "Matene akompanis nin nia gastiganto Klaus per sia trirada kus\u0302biciklo. Bedau\u0306rinde li estas malsana kaj devis adiau\u0306i jam rande de la vilag\u0302o. Ni certas ke li kunveturus longan distancon se li rajtus."}, {"text_idx": "#000004", "text": "La urbon Hameln ni devis denove trapasi kaj ni renkontig\u0302is tie kun du pliaj membroj de la loka bicikloklubo. Estas bele, ke en Hameln la bicikloklubanoj bone konas la Esperanto-klubanojn kaj inverse. Fritz kaj Matthias pretis akompani nin dum plejparto de la tago. Kompreneble ili konas la vojojn pli bone ol ni, do estis vere utile kaj agrable bicikli kun ili."}, {"text_idx": "#000005", "text": "kastelo Ha\u0308melschenburg en la stilo de \u2018Vezera renesanco\u2019"}, {"text_idx": "#000006", "text": "C\u0302e la supra fino de la barlago de Schieder ni kune mang\u0302is, kaj tiam ili adiau\u0306is, c\u0302ar ili ja bezonis ankorau\u0306 reveturi."}, {"text_idx": "#000007", "text": "Horn estis la lasta urbeto antau\u0306 ol ni devis grimpi trans serioza montaro, do ni unue mang\u0302is ankorau\u0306foje el nia granda stoko da dolc\u0302aj\u0302oj. C\u0302ar estis ankorau\u0306 frue, ni decidis ne ac\u0302eti jam por la vespermang\u0302o, sed unue atingi la alian flankon. El la du eblaj vojoj ni decidis ne preni tiun kiun ni jam preparis, kun asfalto sed granda alteco. Ni elektis biciklovojon grandparte senasfaltan tra arbaro paralele al granda strato. Kun niaj pneu\u0306oj g\u0302i estis ja bone veturebla, sed ni ne rekomendus g\u0302in por kurbiciklo."}, {"text_idx": "#000008", "text": "Nian decidon ne treni legomojn kaj akvon trans la monto ni bedau\u0306ris, c\u0302ar ni preterpasis lokon c\u0302e rivereto kiu estus perfekta por tendumi. Sed ni ja ne havis ion por kuiri."}, {"text_idx": "#000009", "text": "Post kiam ni atingis urbon kun superbazaro, ni au\u0306dacis elekti tenisludejon por la tranoktado. Ne nur tablojn kaj seg\u0302ojn ni tie havis, sed ec\u0302 elektron kaj tegmenton, do plian fojon ni dormis sen starigi tendon."}, {"text_idx": "#000010", "text": "dimanc\u0302o, la 17-a de junio 2018"}, {"text_idx": "#000011", "text": "Post nia matenmang\u0302o ni intencis profiti de la elektro por dau\u0306rigi la blogadon, sed jam je 8:30 aperis la tenisludantoj do ni devis haste paki kaj foriri. Bone ke ni estis jam preskau\u0306 pretaj."}, {"text_idx": "#000013", "text": "Tra la urbo Paderborn ni trovis bonajn biciklovojojn, parte sur iamaj fervojoj. Dum preskau\u0306 la tuta tago ni bezonis bicikladi supren, kaj tio estis sufic\u0302e malfacila, c\u0302ar konstante blovis forta kontrau\u0306a vento. Niaj gastigantoj en Warstein Us\u0302i kaj Oto estas tre aktivaj esperantistoj. Ilia domo havas ec\u0302 kursc\u0302ambron plenan de esperantaj\u0302oj. Venis pluraj gastoj, el kiuj du ne-esperantistoj, sed biciklistoj. Post abunda kradrostfesto ni prelegis al c\u0302iuj pri nia vojag\u0302o."}, {"text_idx": "#000014", "text": "Retpos\u0302tadreso ne estos publikigita. Devigaj kampoj estas markitaj *"}]